พรรณีไม่ลาออกตั้งคนในรักษาการออมสิน
พรรณี ยื้อไม่ออกจากประธานสรรหาผู้อำนวยการแบงก์ออมสิน ชี้ถ้าสรรหาไม่ทันจะตั้งคนในรักษาแทน เลอศักดิ์ ไปก่อน
7 มิ.ย. 2555

พรรณี ยื้อไม่ออกจากประธานสรรหาผู้อำนวยการแบงก์ออมสิน ชี้ถ้าสรรหาไม่ทันจะตั้งคนในรักษาแทน เลอศักดิ์ ไปก่อน 
นางพรรณี สถาวโรดม ประธานกรรมการธนาคารออมสิน ในฐานะประธานคณะกรรมการสรรหาผู้อำนวยการออมสิน เปิดเผยว่า ได้รับหนังสือจากคณะกรรมการนโยบายรัฐวิสาหกิจ (สคร.) เรื่องที่ชี้แจงให้รับทราบถึงมติคณะรัฐมนตรี (ครม.) ว่า ห้ามไม่ให้ประธานกรรมการรัฐวิสาหกิจเป็นประธานกรรมการบริหาร ประธานกรรมการสรรหาผู้บริหาร เพื่อให้เกิดความโปร่งใสในการสรรหาแล้ว แต่ยังไม่ตัดสินใจลาออก และไม่ได้เข้าประชุมคณะกรรมการสรรหาครั้งที่ผ่านมาด้วย
ทั้งนี้ คาดว่าในการประชุมคณะกรรมการธนาคารวันที่ 22 มิ.ย.นี้ จะมีการนำเรื่องหนังสือชี้แจงจาก สคร. เข้าหารือในที่ประชุมด้วยว่าควรจะดำเนินการอย่างไรต่อไป 
นางพรรณี กล่าวว่า กรณีที่การสรรหาผู้อำนวยการธนาคารออมสินคนใหม่อาจต้องล่าช้าไปจนถึงเดือน ก.ค. หรือหลังจากนายเลอศักดิ์ จุลเทศ ผู้อำนวยการธนาคารออมสินคนปัจจุบัน หมดวาระแล้วนั้น ธนาคาร จะแต่งตั้งคณะกรรมการออมสิน หรือรองผู้อำนวยการออมสินเข้ารักษาการในตำแหน่งผู้อำนวยการธนาคารไปก่อน โดยคงจะไม่แต่งตั้งนายเลอศักดิ์เป็นรักษาการ เพราะถือว่านายเลอศักดิ์หมดสัญญากับธนาคารออมสินไปแล้ว 
“พอได้รับหนังสือจาก สคร. ก็ไม่ได้เข้าประชุมกรรมการสรรหาครั้งที่ผ่านมา จึงไม่รู้ว่าขั้นตอนรับสมัครและกระบวนการสรรหาจะทันกับช่วงเวลาที่นายเลอศักดิ์ครบวาระในเดือนหน้าหรือไม่ ซึ่งธนาคารก็มีทางเลือก 2 ทาง คือ ให้กรรมการหรือรองคนใดคนหนึ่งนั่งรักษาการไปก่อนจนกว่าจะได้คนใหม่” นางพรรณี กล่าว
นางพรรณี ยังเปิดเผยถึงผลดำเนินงานธนาคารออมสินเดือน ม.ค. เม.ย. 2555 ว่า ธนาคารมีผลกำไรจากการดำเนินงาน 1.09 หมื่นล้านบาท คิดเป็น 35 % ของเป้าหมายรวมทั้งปี 2555 ที่ตั้งเป้าไว้ที่ 3.13 หมื่นล้านบาท ขณะที่กำไรสุทธิในช่วง 4 เดือนแรกอยู่ที่ 3,487 ล้านบาท ลดลง 3,501 ล้านบาทเมื่อเทียบกับช่วเงดียวกันของปีก่อนที่มีกำไร 6,988 ล้านบาท 
ทั้งนี้เนื่องจากธนาคารต้องตั้งสำรองเรื่องเงินบำนาญตามาตรฐาน IAS19 อีกทั้งผลกระทบมาจากน้ำท่วมปลายปีที่ผ่านมา ทำให้ธนาคารต้องตั้งสำรองหนี้เสียเพิ่ม และมีค่าใช้จ่ายในการติดตามทวงหนี้เพิ่มขึ้น โดยยอดหนี้ที่ไม่ก่อให้เกิดรายได้หรือเอ็นพีแอล 4 เดือนแรกของธนาคารอยู่ที่ระดับ 1.22 % ลดลง 0.01 % เมื่อเทียบกับช่วงเดียวกันของปีก่อน 
สำหรับสินทรัพย์ของธนาคาร ณ สิ้นเม.ย. 2555 อยู่ที่ 1.72 ล้านล้านบาท เพิ่มขึ้นจากช่วงเดียวกันของปีก่อน 8 หมื่นล้านบาท เงินฝากอยู่ที่ 1.48 ล้านล้านบาท เพิ่มขึ้น 1.51 แสนล้านบาท เงินให้สินเชื่อ ณ สิ้นเม.ย. อยู่ที่ 1.44 ล้านล้านบาท เพิ่มขึ้น 2.41 แสนล้านบาท สภาพคล่องโดยรวมอยู่ที่ 1.5 แสนล้านบาท โดยยืนยันว่าธนาคารไม่มีปัญหาเรื่องสภาพคล่อง และพร้อมเป็นแหล่งเงินในการสนับสนุนตามนโยบายของรัฐบาล